تاند(پنج شنبه، د جدي ۱۸) د ننګرهار د والي ویاند عطاء الله خوږیاڼي وایي، ولسمشر محمد اشرف غني نن سهار د یو لوړ پوړي پلاوي په ملتیا ننګرهار ولایت راورسېد۔

خوږیاڼی زیاتوي، چې ولسمشر به په جلال اباد کې د والي ضیاءالحق امرخېل په ګډون له یو شمې نورو چارواکو، د ټولنې له بېلا بېلو قشرونو او نظامي مسؤلینو سره لیده کاته وکړي۔

د خوږیاڼي په وینا د ولسمشر په حضور کې د به په دغه ولایت کې د جوړ شويو ۴۵ ښوونځيو د ودانیو پرانیسته وشي۔

نوموړی زیاتوي چې ولسمشر به همدا راز د ستروسو نندارتون څخه هم ليدنه وکړي۔

د خوږیاڼي په خبره ټاکل شوې ولسمشر سره دې سفر کې د هغه لومړی مرستيال، ملي امنيت سلاکار، د کابينې يو شمېر وزيران، د ملي شورا يو شمېر غړي او نور ګډون لري۔

ولسمشر غني داسې مهال ننګرهار ولایت ته په سفر تللی چې په دې وروستیو کې د ولایتونو امنیتي وضعیت خراب شوی او د طالبانو تاوتریخوالی اوس هم دوام لري